เมื่อโลกรู้ทันเฟดฯ
ทันทีที่รู้ผลการประชุมเดือนมีนาคม ปฏิกิริยาของตลาดเงินและตลาดหุ้นล้วนออกมาทางบวก เพราะค่าดอลลาร์อ่อนยวบ และแรงซื้อในตลาดหุ้นเอเชียพากันเขียวยกแผง (ยกเว้นญี่ปุ่น) เพราะเป็นไปตามคาด เนื่องจากท่าทีของเฟดฯส่งสัญญาณชัดว่าการขึ้นดอกเบี้ย ทำอย่างขอไปทีเท่านั้น
23 มี.ค. 2561

พลวัตปี 2018 : วิษณุ โชลิตกุล
ทันทีที่รู้ผลการประชุมเดือนมีนาคม ปฏิกิริยาของตลาดเงินและตลาดหุ้นล้วนออกมาทางบวก เพราะค่าดอลลาร์อ่อนยวบ และแรงซื้อในตลาดหุ้นเอเชียพากันเขียวยกแผง (ยกเว้นญี่ปุ่น) เพราะเป็นไปตามคาด เนื่องจากท่าทีของเฟดฯส่งสัญญาณชัดว่าการขึ้นดอกเบี้ย ทำอย่างขอไปทีเท่านั้น
 รายละเอียดที่เป็นสาระสำคัญของการประชุมเฟดฯ มีดังนี้
รายละเอียดที่ย่นย่อมานี้ มีผลทันทีคือดอลลาร์อ่อนค่าเทียบเงินทุกสกุลทั่วโลก โดยเฉพาะเมื่อเทียบเงินเยนของญี่ปุ่น เนื่องจากนักลงทุนเข้าซื้อเงินเยน เพราะมีมุมมองว่าเป็นสินทรัพย์ที่ปลอดภัยกว่าค่าเงินสกุลหรือหลักทรัพย์อื่นๆ โดยดีลเลอร์ในตลาดอัตราแลกเปลี่ยนระบุว่า นักลงทุนที่คาดการณ์ว่าเฟดฯจะปรับขึ้นอัตราดอกเบี้ย 4 ครั้งในปีนี้ ต่างก็พากันผิดหวัง ผสมกับปริวิตกว่า กระแสข่าวที่ระบุประธานาธิบดีโดนัลด์ ทรัมป์ ของสหรัฐฯจะลงนามบังคับใช้มาตรการเรียกเก็บภาษีสินค้านำเข้าจากจีนวานนี้ จะนำไปสู่สงครามการค้าที่บานปลายกระทบต่อค่าเงินดอลลาร์มากขึ้นในระยะยาว
อีกเหตุผลหนึ่งที่ไม่สามารถปฏิเสธได้เลย อยู่ที่ระดับหนี้สาธารณะล่าสุดของรัฐบาลกลางและท้องถิ่นสหรัฐฯที่สูงเกิน 100% ของจีดีพี ซึ่งเคยและยังคงถูกจุนเจือด้วยการออกพันธบัตรระยะยาวของรัฐบาลที่มีลูกค้าในต่างประเทศในฐานะ “ตัวประกัน” แม้จะยังไม่ถึงขั้นที่ถือว่าอันตราย แต่ก็ทำให้เกิดผลข้างเคียงที่เป็นห่วงโซ่ คือ 1) เฟดฯถูก “ขึงพืด” จำกัดขีดความสามารถในการขึ้นดอกเบี้ยนโยบาย เพื่อต่อสู้กับเงินเฟ้อที่ส่อเค้ามา 2) ค่าดอลลาร์มีแนวโน้มอ่อนตัวลงจากผลของอัตราดอกเบี้ยและเงินเฟ้อที่ต่ำติดพื้นเรื้อรัง 3) ปริมาณเงินที่ถูกพิมพ์เพิ่มทุกเดือนตามมาตรการQE ของยูโรโซน และธนาคารกลางญี่ปุ่นยังทำให้เงินท่วมโลกไปอีกยาวนานอย่างน้อยก็ถึงสิ้นปีนี้ หรือกลางปีหน้า
แรงกดดันให้เฟดฯต้องขึ้นดอกเบี้ยอย่างช้าๆ และค่าดอลลาร์ยังต่ำเตี้ยนี้ ไม่ใช่ความลับอะไร เพราะตัวเลขการถือครองพันธบัตรรัฐบาลอเมริกันทั้งระยะกลางและระยะยาว จากบรรดา “เจ้าหนี้ขาประจำ” ทั้งหลาย อย่าง ธนาคารกลางชาติต่างๆ ไพรเวทแบงก์ และวาณิชธนกิจขนาดใหญ่ทั้งหลาย เป็นตัวเลขที่ปิดไม่มิด
เงินทุนที่ไหลออกจากตราสารหนี้อเมริกานี้ มุ่งเป้าไปที่ตลาดตราสารหนี้ในเอเชีย และค่าเงินเยนเป็นสำคัญ แม้จะมีความเสี่ยงไม่น้อย แต่ก็ดีกว่าถือพันธบัตรรัฐบาลอเมริกาที่มีเค้าลางสุ่มเสี่ยงมากขึ้นจนไม่คุ้มค่า
ข่าวร้ายจากเฟดฯอาจจะส่งผลต่อตลาดวอลล์สตรีท แต่อาจจะเป็นข่าวดีสำหรับตลาดเก็งกำไรในเอเชียแทนในปีนี้